Dypsis onilahensis

Ny Dypsis onilahensis dia karazan-javamaniry mamony ao amin' ny fianakaviana Arecaceae. Tsy fahita afa-tsy eto Madagasikara izy io, ny anarany (onilahensis) dia manondro ny reniranon' i Onilahy ao atsimon' i Toliara. Atahorana ho lany tamingana noho ny fahaverezan' ny toeram-ponenana izy io.

 Fanoritsoritana 
Palmie misy ravina toy ny volom-borona ny Dypsis onilahensis, izay mivondrona sy mazàna maniry ao anaty vondrona misy fotony telo hatramin' ny folo, ka ny efa lehibe dia manana haavo 10 - 20 m sady misy taho manana savaivo manodidina ny 15 sm. Mazàna ny tahony no volondavenona eo amin' ny fotony sy maitso matroka mankany amin' ny tampony sady ahitana bandy misy toa peratra manodidina. Mitombo hatramin' ny 2 m ny halavan' ny raviny izay misy zana-dravina miisa 70 mirefy 30 sm na mihoatra sady miondrika, manome endrika toa mitomany an' ilay zavamaniry.

 Toerana tiany aniriana 
Teratany any amin' ny tapany avaratra-andrefana sy andrefana ary koa atsimo-atsinanan' i Madagasikara ny Dypsis onilahensis. Any amin' ny tapany avaratra amin' ny faritra misy azy dia mety ho hita maniry any amin' ny ala akaiky renirano eo anelanelan' ny haambo 50 - 300 m ary eo anelanelan' ny 750m - 2 400 m any amin' ny ala sisa akaiky renirano na ala maitso lalandava any amin' ny tendrombohitra amin' ny faritra afovoany sy amin' ny tapany atsimo amin' ny faritra misy azy.

 Satam-pitahirizana 
Sokajiana ho marefo ny Dypsis onilahensis any anaty ala. Na dia lehibe aza ny toerana voajanahary ahafahany maniry dia mora levon' ny afo ny toeram-paniriany. Tombanana ho latsaky ny arivo ny isany. Voaaro tsara ny fototra Dypsis onilahensis ao amin' ny Valan-javaboarim-pirenen' Isalo, saingy latsaky ny anjatony vitsy ny isan' izy ireo. Any ivelan' i Madagasikara dia fahita matetika volena any amin' ny faritra trôpikaly sy sobtrôpikaly ny Dypsis onilahensis, anisan' izany i Afrika Atsimo, i California, ny tapany atsimon' i Florida ary Aostralia.

 Jereo koa 

 Dypsis